b'\n_START_ARTICLE_\nBronsefinalen i Fotball-VM 2006\n_START_PARAGRAPH_\nBronsefinalen i fotball-VM 2006 ble spilt 8. juli 2006 mellom vertsnasjonen Tyskland og Portugal. Kampstart var kl. 21:00 lokal tid, og den ble spilt i Stuttgart p\xc3\xa5 Gottlieb-Daimler Stadion foran 52\xc2\xa0000 tilskuere, alts\xc3\xa5 utsolgt._NEWLINE_I semifinalen hadde Frankrike sl\xc3\xa5tt ut Portugal og Italia hadde sl\xc3\xa5tt ut Tyskland.\n_START_SECTION_\nFantastisk ramme\n_START_PARAGRAPH_\nF\xc3\xb8r mesterskapet hadde tyskerne liten tro p\xc3\xa5 suksess, ettersom de blant annet hadde tapt 1-4 for Italia p\xc3\xa5 hjemmebane bare noen m\xc3\xa5neder tidligere. Laget ble ogs\xc3\xa5 kritisert fordi de manglet virkelig store profiler, kanskje utenom keeper Oliver Kahn og midtbanestjernen Michael Ballack._NEWLINE_Portugal p\xc3\xa5 sin side kom helt til finalen i Fotball-EM 2004, med sin rutinerte brasilianske trener, Philip Scolari. Under Fotball-VM 2002 ledet han Brasils herrelandslag i fotball til verdensmestertittelen, uten \xc3\xa5 tape. Semi-finalen i VM 2006 var den f\xc3\xb8rste VM-kampen Scolari noensinne hadde tapt._NEWLINE_Etter semifinaletapet tok det noen dager f\xc3\xb8r tyskerne s\xc3\xa5 lyst p\xc3\xa5 tilv\xc3\xa6relsen igjen. Selve finalen skulle spilles i Berlin dager etterp\xc3\xa5, mens bronsefinalen skulle spilles i Stuttgart. Tatt i betraktning forventningene til prestasjonene, s\xc3\xa5 de tyske supporterne med glede p\xc3\xa5 bronsefinalen. I dagene f\xc3\xb8r kampen sang de \xc2\xabStuttgart ist sch\xc3\xb6ner als Berlin\xc2\xbb, med hentydning til finalen._NEWLINE_Under hele VM hadde Tyskland brukt den aldrende Arsenal-keeperen Jens Lehmann, mens den tidligere \xc2\xabVerdens beste keeper\xc2\xbb Oliver Kahn m\xc3\xa5tte finne seg i \xc3\xa5 sitte p\xc3\xa5 benken. N\xc3\xa5 var det imidlertid duket for Kahn. Det ble godt mottatt av publikum, som f\xc3\xb8r kampen ga ham trampeklapp. Michael Ballack var ogs\xc3\xa5 \xc3\xa5 finne p\xc3\xa5 benken i denne kampen.\n_START_SECTION_\nTyskland\xe2\x80\x93Portugal 3\xe2\x80\x931\n_START_PARAGRAPH_\nF\xc3\xb8rste omgang var jevnspilt, men med flere sjanser til begge lagene. Bayern M\xc3\xbcnchen-talentet Bastian Schweinsteiger ble kampens store spiller. I det 56. minutt scoret han, da han dro seg inn fra sin venstrekant og skj\xc3\xb8t midt i m\xc3\xa5l. Like etter lederm\xc3\xa5let skj\xc3\xb8t samme mann knallhardt inn i feltet. Ballen gikk via Petit og inn i eget m\xc3\xa5l. Bare 18 minutter senere kom han fra venstrekantposisjon igjen, og skj\xc3\xb8t ballen inn via stolpen. De tyske supporterne ble helt ville. Ikke \xc3\xa9n gang under hele kampen hadde supporterne satt seg ned, men stod oppreist og sang. Like f\xc3\xb8r slutt utlignet Portugal, men da var det for sent._NEWLINE_Det var et overveldende flertall av tyske supportere p\xc3\xa5 stadion, og nesten samtlige ble st\xc3\xa5ende igjen for \xc3\xa5 se utdelingen av medaljene, samt fyrverkeriet og \xc3\xa6resrunden etterp\xc3\xa5. I gatene i Stuttgart var det n\xc3\xa6rmere 500.000 elleville tilhengere som feiret natten igjennom. Trafikken stoppet fullstendig opp, og de fleste brukte bilhornet, mens de hang ut av vinduene og ropte._NEWLINE_Dagen etter kampen reiste det tyske landslaget til Berlin for \xc3\xa5 motta hyllest fra nesten 1 million mennesker ved Brandenburger Tor. FNs generalsekret\xc3\xa6r Kofi Annan uttalte at dette var f\xc3\xb8rste gangen etter 2. verdenskrig at Tyskerne virkelig har kunnet feire sitt eget flagg, og v\xc3\xa6re nasjonalistiske, uten at det ble hentydet til krigen. Samtidig startet avisene en kampanje for \xc3\xa5 f\xc3\xa5 treneren J\xc3\xbcrgen Klinsmann til \xc3\xa5 bli v\xc3\xa6rende i jobben. F\xc3\xb8r VM var han blitt utskjelt p\xc3\xa5 grunn av sine ukonvensjonelle metoder, noe som viser hvor kort det er mellom \xc2\xabhimmel og helvete\xc2\xbb i internasjonal fotball. Klinsmann valgte likevel til slutt \xc3\xa5 overlate ansvaret til sin assistent. Keeperen Oliver Kahn la ogs\xc3\xa5 opp p\xc3\xa5 landslaget etter kampen. Miroslav Klose ble VMs toppscorer med 5 m\xc3\xa5l.'